ویروس

ویروس موجوداتی هستنه که وشون زنده-مرده بی‌ین سر اختلاف وجود دارنه. وشون خله پچیک قایده دارنه و فقط اتا دی‌ان‌ای ِرشته (ژنوم) و غشا جه تشکیل وونه. همینسه باقیِ زنده موجودات ره نموندنّه و خراک نخرنه، نفس نکشنه، رشد نکنّه و حتا وشون تولید مثل ره هم گت‌ته جاندارون انجام دننه. ویروس شه دی‌ان‌ای ره اتی زنده موجودِ سلول دله اینگنده و اینتی سلول ره مزراب یلنه تا ونه دی‌ان‌ای ره تکثیر هکنه و اینتا روش جه خله زیاد-زیاد و سریع تولید وونه.

خله ویروس‌ها مریضی و ناخشی یارنه و شه میزبان ِبدن ره ضعیف کننه. بعضی ویروس‌ها آدمون ره تاریخ دله چندین صوه کورکاشم و قتل‌عام هاکردنه. اتا مقابله راه که آدمون ویروس‌ها ره سر هکتنه، واکسن بساتن هسته که این روش دله ات‌که ضعیفِ ویروس ره شندنه آدم بدن دله تا سلول‌ها یاد بیرن ونجه چتی ونه مقابله هکنن.

 منابع 

 راهنمایی دوره‌یِ علوم تجربی ِدرسی کتاب.

رج:زیست
رج:ویروس